Mehdi Akhavân-e Sâles
Mehdi Akhavân-e Sâles var en iransk digter, en af de ledende i moderne iransk litteratur.
Akhavân-e Sâles kombinerede den klassiske persiske poesi med 1900-t.s ny form- og indholdseksperimenterende digtning grundlagt af Nimâ Yushij, samtidig med at han inddrog træk fra den episke tradition. Grundtonen i hans værker er pessimistisk og tragisk, men har indslag af satire og det vittigt muntre.
Akhavân-e Sâles slog igennem med samlingen Vinter (Zemestân, 1956), og hans kendteste digtsamling er Shahnames afslutning (Âkhar-e Shâhnâme, 1959). Akhavân-e Sâles' digte er oversat til flere europæiske sprog, og to af hans digte findes oversat til dansk af Erik Stinus, "Grønt" og "Deroppe", i Iran Grund Information – Moderne Digtning, Dansk Flygtningehjælp/Det Iranske Kulturcenter, 1992, ss. 24-26.